CELEX: 32020D1786
Language: ga
Date: 2020-11-27 00:00:00
Title: Cinneadh (AE) 2020/1786 ón gComhairle an 27 Samhain 2020 maidir leis an bPrótacal maidir le cur chun feidhme an Chomhaontaithe Comhpháirtíochta maidir le hIascaigh Inbhuanaithe idir an tAontas Eorpach agus Poblacht na Seineagáile a thabhairt i gcrích

1.12.2020   
               
               
                  GA
               
               
                  Iris Oifigiúil an Aontais Eorpaigh
               
               
                  L 403/5
               
            
         CINNEADH (AE) 2020/1786 ÓN GCOMHAIRLE
         an 27 Samhain 2020
         maidir leis an bPrótacal maidir le cur chun feidhme an Chomhaontaithe Comhpháirtíochta maidir le hIascaigh Inbhuanaithe idir an tAontas Eorpach agus Poblacht na Seineagáile a thabhairt i gcrích
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43, i gcomhar leis an dara fomhír d’Airteagal 218(6), pointe (a)(v), agus Airteagal 218(7) de,
         Ag féachaint don togra ón gCoimisiún Eorpach,
         Ag féachaint don toiliú ó Pharlaimint na hEorpa (1),
         De bharr an mhéid seo a leanas:
         
                     (1)
                  
                  
                     I gcomhréir le Cinneadh (AE) 2019/1925 ón gComhairle (2), síníodh an Prótacal maidir le cur chun feidhme an Chomhaontaithe Comhpháirtíochta maidir le hIascaigh Inbhuanaithe idir an tAontas Eorpach agus Poblacht na Seineagáile (“an Prótacal”) an 18 Samhain 2020.
                  
               
                     (2)
                  
                  
                     Is é is cuspóir an Phrótacail a chur ar chumas an Aontais agus Phoblacht na Seineagáile (“an tSeineagáil”) oibriú níos dlúithe le chéile chun beartas iascaigh inbhuanaithe a chur chun cinn agus acmhainní iascaigh in uiscí na Seineagáile a shaothrú ar bhealach fónta, agus tacú le hiarrachtaí na Seineagáile a hearnáil iascaigh a fhorbairt.
                  
               
                     (3)
                  
                  
                     Ba cheart an Prótacal a fhormheas thar ceann an Aontais.
                  
               
                     (4)
                  
                  
                     Le hAirteagal 7 den Chomhaontú, bunaítear Comhchoiste a bheidh freagrach as faireachán a dhéanamh ar chur chun feidhme an Chomhaontaithe. Anuas air sin, féadfaidh an Comhchoiste leasuithe áirithe ar an bPrótacal a ghlacadh. Ionas go n-éascófaí formheas na modhnuithe sin, ba cheart an chumhacht a thabhairt don Coimisiún, faoi réir coinníollacha sonracha substainteacha agus nós imeachta, chun iad a fhormheas thar ceann an Aontais faoi nós imeachta simplithe.
                  
               
                     (5)
                  
                  
                     Ba cheart don Chomhairle an seasamh ón Aontas maidir leis na leasuithe atá beartaithe a dhéanamh ar an bPrótacal a bhunú. Ba cheart na leasuithe atá beartaithe a fhormheas mura rud é go ndéanann mionlach blocála de na Ballstáit agóid i gcoinne na leasuithe sin i gcomhréir le hAirteagal 16(4) den Chonradh ar an Aontas Eorpach,
                  
               TAR ÉIS AN CINNEADH SEO A GHLACADH:
         
            Airteagal 1
            Leis seo, déantar an Prótacal maidir le cur chun feidhme an Chomhaontaithe Comhpháirtíochta maidir le hIascaigh Inbhuanaithe idir an tAontas Eorpach agus Poblacht na Seineagáile a fhormheas thar ceann an Aontais (3).
         
         
            Airteagal 2
            I gcomhréir leis an nós imeachta a leagtar síos san Iarscríbhinn a ghabhann leis an gCinneadh seo, déantar an Coimisiún a údarú leis seo, chun na leasuithe a dhéanfar ar an bPrótacal atá le glacadh ag an gComhchoiste arna bhunú faoi Airteagal 7 den Chomhaontú a fhormheas, thar cheann an Aontais.
         
         
            Airteagal 3
            Tabharfaidh Uachtarán na Comhairle, thar ceann an Aontais, an fógra dá bhforáiltear in Airteagal 17 den Phrótacal.
         
         
            Airteagal 4
            Tiocfaidh an Cinneadh seo i bhfeidhm ar dháta a fhoilsithe.
         
         
            Arna dhéanamh sa Bhruiséil, 27 Samhain 2020.
            
               
                  Thar ceann na Comhairle
               
               
                  An tUachtarán
               
               M. ROTH
            
         
         
            (1)  Toiliú an 11 Samhain 2020 (nár foilsíodh fós san Iris Oifigiúil).
         
            (2)  Cinneadh (AE) 2019/1925 ón gComhairle an 14 Samhain 2019 maidir le síniú, thar ceann an Aontais Eorpaigh agus cur i bhfeidhm sealadach an Phrótacail maidir le cur chun feidhme an Chomhaontaithe Comhpháirtíochta maidir le hIascaigh Inbhuanaithe idir an tAontas Eorpach agus Poblacht na Seineagáile (IO L 299, 20.11.2019, lch. 11).
         
            (3)  Foilsíodh téacs an Phrótacail in IO L 299 an 20 Samhain 2019 in éineacht leis an gcinneadh a bhaineann lena shíniú.
      
      
         
            IARSCRÍBHINN
            AN NÓS IMEACHTA MAIDIR LE FORMHEAS A DHÉANAMH AR NA LEASUITHE AR AN bPRÓTACAL ATÁ LE GLACADH AG AN gCOMHCHOISTE
            I gcás ina n-iarrfar ar an gComhchoiste leasuithe ar an bPrótacal a ghlacadh i gcomhréir le hAirteagail 8 agus 10 de, údarófar an Coimisiún chun na leasuithe atá beartaithe a fhormheas, thar ceann an Aontais, faoi na coinníollacha seo a leanas:
            
                        (1)
                     
                     
                        Maidir leis an bhformheas a dhéanfar thar ceann an Aontais, áiritheoidh an Coimisiún:
                        
                                    (a)
                                 
                                 
                                    go mbeidh sé i gcomhréir le cuspóirí an chomhbheartais iascaigh;
                                 
                              
                                    (b)
                                 
                                 
                                    go mbeidh sé comhsheasmhach leis na rialacha ábhartha arna nglacadh ag eagraíochtaí réigiúnacha bainistithe iascaigh agus go gcuirfear san áireamh ann comhbhainistiú arna dhéanamh ag Stáit chósta;
                                 
                              
                                    (c)
                                 
                                 
                                    go gcuirfear san áireamh ann an fhaisnéis staidrimh, an fhaisnéis bhitheolaíoch agus an fhaisnéis ábhartha eile is déanaí a cuireadh chuig an gCoimisiún.
                                 
                              
                  
                        (2)
                     
                     
                        Sula ndéanfaidh an Coimisiún leasuithe atá beartaithe a fhormheas thar ceann an Aontais, cuirfidh an Coimisiún faoi bhráid na Comhairle iad in am trátha roimh an gcruinniú ábhartha den Chomhchoiste.
                     
                  
                        (3)
                     
                     
                        Déanfaidh an Chomhairle meastóireacht féachaint an gcomhlíontar leis na leasuithe atá beartaithe na critéir a leagtar síos i bpointe 1 den Iarscríbhinn seo.
                     
                  
                        (4)
                     
                     
                        Mura ndéanfaidh líon áirithe Ballstát agóid i gcoinne na leasuithe atá beartaithe, líon is comhionann le mionlach blocála na Comhairle i gcomhréir le hAirteagal 16(4) den Chonradh ar an Aontas Eorpach, formheasfaidh an Coimisiún iad, thar ceann an Aontais. Má tá mionlach blocála den sórt sin ann, diúltóidh an Coimisiún, thar ceann an Aontais, do na leasuithe atá beartaithe.
                     
                  
                        (5)
                     
                     
                        Más rud é, le linn cruinnithe den Chomhchoiste a thionólfar ina dhiaidh sin, nach féidir teacht ar chomhaontú, lena n-áirítear comhaontú ar an láthair, cuirfear an cheist ar ais chuig an gComhairle, i gcomhréir leis an nós imeachta a leagtar amach i bpointí 2 go 4, chun go gcuirfear tosca nua san áireamh sa seasamh ón Aontas.
                     
                  
                        (6)
                     
                     
                        Iarrtar ar an gCoimisiún aon bheart is gá a dhéanamh, in am trátha, chun obair leantach a dhéanamh ar chinneadh an Chomhchoiste, lena n-áirítear, i gcás inarb iomchuí, an cinneadh ábhartha a fhoilsiú in Iris Oifigiúil an Aontais Eorpaigh agus aon togra is gá chun cur chun feidhme an chinnidh sin a thíolacadh.
                     
                  
                        (7)
                     
                     
                        A mhéid a bhaineann le ceisteanna eile nach mbaineann le leasuithe ar an bPrótacal i gcomhréir le hAirteagail 8 agus 10 de, déanfar an seasamh atá le glacadh ag an Aontas sa Chomhchoiste a chinneadh i gcomhréir leis na Conarthaí agus le cleachtais oibre sheanbhunaithe.